Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 107/15/8803	Košice II, 6.8.2015
EEČ : 2-64-239-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

	V trestnej veci vedenej proti obvinenému XXXXX, nar. XXXXX pre prečin zanedbania povinnej výživy podľa § 207 ods. 1 Trestného zákona -	zákona na tom skutkovom základe,

že

-	v Košiciach a inde si neplní svoju vyživovaciu povinnosť voči synovi XXXXX hoci bol rozsudkom Okresného súdu XXXXX XXXXX zo dňa 30. 07. 2014 sp. zn. 27P 236/2013, ktorý nadobudol právoplatnosť 23. 08. 2014 a stal sa vykonateľným dňa 27. 11. 2014 zaviazaný prispievať na jeho výživu  mesačne sumou vo výške 30 % zo sumy životného minima, t. j. 27,13 €, vždy do 15. dňa v mesiaci počnúc dňom právoplatnosti rozsudku vopred k rukám matky XXXXX XXXXX pričom túto svoju vyživovaciu povinnosť si neplní od právoplatnosti rozsudku až doposiaľ, čím jej takto na výživnom dlhuje sumu v celkovej výške 135,65 €,

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením povereného príslušníka Okresného riaditeľstva PZ, Obvodného oddelenia PZ XXXXX sp. zn. XXXXX zo dňa 04. 02. 2015 bolo podľa § 199 ods. 1 Trestného poriadku začaté trestné stíhanie a súčasne podľa        § 206 ods. 1 Trestného zákona vznesené obvinenie XXXXX pre prečin zanedbanie povinnej výživy podľa § 207 ods. 1 Trestného zákona na tom skutkovom základe ako je to uvedené vo výroku tohto uznesenia. 

Preskúmaním predmetného spisu som v rámci prokurátorského dozoru zistila, že z výsledkov vykonaného dokazovania vyplýva jednoznačný a nespochybňujúci záver o tom, že trest ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený. 

Z odpisu z registra trestov obvineného XXXXX vyplýva, že bol rozsudkom Okresného súdu XXXXX p. zn. XXXXX, právoplatný dňa 19. 12. 2013 odsúdený za obzvlášť závažný zločin úverového podvodu podľa § 222 ods. 1, ods. 5 písm. a/ Trestného zákona k súhrnnému trestu odňatia slobody vo výmere 10 rokov a bol zaradený do Ústavu na výkon trestu odňatia slobody s maximálnym stupňom stráženia.

Vyšetrovateľ PZ po prijatí návrhu obhajcu XXXXX písomne požiadal sudcu pre prípravné konanie Okresného súdu XXXXX II, aby vydal u obv. XXXXX písomný príkaz na vyšetrenie jeho duševného stavu podľa § 148 ods. 2 Trestného poriadku vzhľadom na to, že obvinený počas svojej výpovedi prejavil vážnu poruchu vo vyjadrovaní a neuvedomovaní sa stavu v akom sa nachádza. Sudca Okresného súdu XXXXX XXXXX pre prípravné konanie pod sp. zn.       XXXXX zo dňa 12. 06. 2015 vydal príkaz na vyšetrenie duševného stavu obvineného XXXXX, na základe ktorého vyšetrovateľ PZ podľa § 142     ods. 1 Trestného poriadku na podanie znaleckého posudku pribral znalca z odboru zdravotníctvo a farmácia, odvetvie psychiatria XXXXX a XXXXX. Zo záverov znaleckého posudku a výpovedí znalcov vyplynulo, že u XXXXX sa jedná veľmi pravdepodobne o ojedinelú vzácnu duševnú poruchu a to Ganserov syndróm, kde v rámci hospitalizácie ústavným pozorovaním je možné aj jednoznačne potvrdiť konštatovanú diagnózu. V závere znaleckého posudku znalci uviedli, že toho času nie je schopný chápať zmysel trestného konania, jeho pobyt na slobode z hľadiska psychiatrického  by mohol byť pre spoločnosť nebezpečný a odporúčajú,  aby menovaný bol aktuálne ústavne psychiatricky liečený. V čase, kedy ku spáchaniu skutku došlo (nástup do výkonu trestu 19. 12. 2013, resp. právoplatnosť rozsudku Okresného súdu XXXXX sp. zn. XXXXX zo dňa 23. 08. 2014) obvinený mal mať zachované rozpoznávacie a ovládacie schopnosti.

Rozpoznávacie a ovládacie schopnosti obvineného v čase, kedy mal byť spáchaný skutok, bude možné posúdiť po odznení aktuálnej duševnej poruchy.

Prečinu zanedbanie po povinnej výživy podľa § 207 ods. 1 Trestného zákona sa dopustí ten, kto najmenej  tri mesiace v období dvoch rokov neplní, čo aj z nedbanlivosti zákonnú povinnosť vyživovať  alebo zaopatrovať iného, potrestá sa odňatím slobody až na dva roky.

Podľa § 215 ods. 2 písm. a/ Trestného poriadku prokurátor  zastaví trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Trest pre XXXXX, ku ktorému môže trestné stíhanie viesť pre prečin zanedbania povinnej výživy podľa § 207 ods. 1 Trestného zákona je popri treste pre obzvlášť závažný zločin úverového podvodu podľa § 222 ods. 1, ods. 5 písm. a/ Trestného zákona, za ktorý bol menovaný odsúdený a umiestnený v ústave na výkon trestu v XXXXX na 10 rokov do 04. 08. 2023, bez významu.
	
Vzhľadom na vyššie uvedené som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

JUDr. Zuzana Pramuková-Kolesárová
prokurátorka